તમને થશે કે શહેરમાં ઢોર ત્રાસ અંકુશ નિવારણ ખાતું છે એ શું કરે છે ? અમને પણ એક્ઝટલી એવું જ થાય છે. એ લોકો ટ્રેક્ટર લઈને નીકળે એટલે અમારો જીવ નીકળી જાય, કે હમણાં પકડી જશે, પણ અમદાવાદ શહેરના લોક તો ઠીક પણ પાલિકાનાં કર્મચારીઓ પણ ભલા દિલના છે. કોક વીવીઆઈપી પસાર થવાના હોય એ સિવાય અમને એ લોકો તંગ કરતા નથી. એમાં રૂડા અંકલના વહેવારો પણ કામ કરે છે. એવું કહેવાય છે કે આવતી ફરા એમને કોર્પોરેશનની ટીકીટ આપવાના છે. એ જે હોય તે, પણ અમે બે ફેરા એ ઢોર ત્રાસ વાળાના ટ્રેક્ટરમાં આંટો મારી આવ્યા છીએ. એક રાત તો ડબ્બામાં પૂરી દીધાં હતાં, ડબ્બો એટલે એ કાઇ બંધ ડબ્બો ના હોય, એવું ‘કે એને લોકો. પણ એના કરતા અમારી રૂડા અંકલ ની ડોરમીટરી સારી, રાતે મોડા સુધી અમે ચારેવ જણીઓ આરામથી ગપ્પા મારીએ.